Averbos en lingua franca nova

Esata como ajetivos es parolas cual descrive nomes, averbos es parolas cual descrive cuasi cualce otra cosa, per esemplo verbos, ajetivos, otra averbos, determinantes, preposadas, formulas de nom, e an frases completa. Usual, averbos informa sur locas, tempos, situas, causas, maneras, o grados.

 Loca 

En elefen, averbos e ajetivos ave la mesma forma. On clari la difere par la loca: ajetivos segue nomes; averbos segue verbos e presede otra parolas:

 La om ia studia atendosa la testo. (un averbo descrive un verbo)
 Me ia veni asi en un tren riable lenta. (un averbo descrive un ajetivo)
 La tren ia move asurda lenta. (un averbo descrive un otra)
 Me no oia multe bon tu. ("multe" descrive "bon", e "multe bon" descrive "oia")
 Cuasi sento persones ia espeta sur la plataforma. (un averbo descrive un determinante de cuantia)
 On ia escava un buco direta ante me porte. (un averbo descrive un preposada)
 Sola la manico es rompeda. (un averbo descrive un formula de nom)
 Strana, el ia porta un balde de pexes. (un averbo descrive un frase)

Un averbo (o formula averbin) cual descrive un verbo (o la frase completa) pote apare ance a la comensa de la frase. E si esta no causa confusa, on pote pone un averbo ance a la fini de la frase:

 El dansa bon.
 Pronto el va cade.
 Surprendente, el es un xico multe bon.
 Me leje felis la libro.

En alga casos, un averbo ante un ajetivo pote es liada par un ifen per clari la sinifia:

 la parolas nova-creada

On pote ance clari un sinifia averbal par dise en modo o a grado:

 La melodia es bela en modo surprendente.

 Compara 

On compara averbos esata como on compara ajetivos:
El ia core plu rapida ca me.
El ia core la plu rapida.
Me ia core min rapida ca el.
Me ia core la min rapida.

 Averbos fundal 

En ajunta a la cuantia vasta de averbos derivada de ajetivos, elefen ave alga parolas cual es sola averbos:

cisa
cuasi
tan (a un tal grado)
tro (plu ca nesesada)
asi
ala
an (contra la previdable)
ance
ancora
aora
alora (a acel tempo)
ja
nunca
sempre
pronto
ier
oji
doman

Alga de la averbos, como ier, oji, e doman, pote es usada como nomes:

Donce no es ansiosa per doman, car doman ta cura per se mesma.
Ier ia vade; Aora es la sola realia. 
Sempre ariva nunca.

Tan es usada en esclamas:

 Un vista tan bela!
 Tan stonante!

Averbos de cuantia

On pote converti alga determinantes de cuantia a averbos, per indica grados de veria.

 no
 alga
 multe
 poca
 plu
 min
 la plu
 la min

No como un averbo sinifia "a no grado". Lo nega la cosa cual lo descrive. En un caso spesial, cuando lo descrive un verbo, lo presede la verbo:

 Los no va comprende.
 Nos ave no sola un orania, ma ance du bananas.
 O, no esta problem denova!

Alga como un averbo sinifia "a alga grado":

 Acel es un caso alga spesial.
 Alga confusada, el ia cade en la lago.

Multe como un averbo sinifia "vera", "estrema", "a un grado alta", "en un cuantia grande":
 Me es multe coler.
 El ama multe la femes.

Poca como un averbo sinifia "no multe", "a un grado sola basa", "en un cuantia sola peti":

 Me es poca interesada.
 El core poca.

Plu e min como averbos sinifia "a un grado plu alta", "en un cuantia plu grande", "per un tempo plu longa", e "a un grado plu basa", "en un cuantia plu peti":

 Tu aspeta plu joven ca me.
 No parla plu.
 Me es min contente con la resulta ca me ta prefere.

La plu e la min como averbos sinifia "a la grado masima", "en la cuantia masima", e "a la grado minima", "en la cuantia minima":

 "Pardona" es la parola la plu difisil.
 El es la om la min interesante en la mundo.
 A la min, nos ave ancora la un la otra.

Averbos de demanda

On pote usa la averbos seguente en maneras diversa:

cuando
do
como
cuanto
perce

Los crea demandas direta e reportada, e los introdui suproposas ajetivin. Par estende de sua usa en suproposas ajetivin, los condui ance como sujuntas per introdui suproposas averbin – cuando, per esemplo, es alora un corti de a la tempo cuando. On pote introdui los ance con preposadas.

Cuando sinifia "a cual tempo", "en cual tempo":

 Cuando nos va come?
 La enfante demanda cuando nos va come.
 En la anio cuando me ia nase, la clima ia es multe calda.
 Cuando nos ariva, me va dormi.
 Nos va canta ante cuando nos dansa. (canta ante dansa)
 Nos va dansa pos cuando nos canta. (dansa pos canta)
 Nos va dansa asta cuando nos adormi.

Do sinifia "a cual loca", "en cual loca". Cuando on usa lo con un verbo de move, do sinifia comun "a do", "en dirije a cual loca":

 Do es la can?
 Me no sabe do nos vade.
 En la pais do me ia nase, la clima es multe calda.
 El ia dormi do el sta.
 Me veni de do tu ia visita me.
 La polisior ia desinia un sirculo sirca do el ia trova la clave.

Como sinifia "en cual modo". Lo condui ance como un preposada cual sinifia "simil a" o "per esemplo":

 Como tu conose mea nom?
 Me no comprende como tu conose mea nom.
 La manera como tu pasea es riable.
 Me parla como me pensa.
 La descrive ia difere multe de como la loca aspeta vera.
 Tua oios es como los de un falcon.

Cuanto sinifia "en cual cuantia". Lo opera ance como un determinante de cuantia con la mesma sinifia:

 Cuanto la orolojo custa?
 Cuanto tu ia compra?
 Cuanto tu desira esta torta?
 Me va demanda cuanto ia ariva.
 Nos va aida cuanto nos pote.
 Tu sabe cuanto me ama tu?

Perce sinifia "par cual causa", "per cual razona", "con cual intende"). La sujuntas corespondente es car ("per la causa ce", "per la razona ce") e afin ("con la intende ce"). On usa sempre la parola spesial perce, no per cual:

 Perce tu core?
 La fem ia demanda perce la fenetra es rompeda.

Category:Lingua franca nova